CELEX: 52016PC0154
Language: mt
Date: 2016-03-17
Title: Proposta għal DEĊIŻJONI TAL-KUNSILL dwar is-sottomissjoni, f’isem l-Unjoni Ewropea, ta' proposta biex sustanzi kimiċi addizzjonali jitniżżlu fl-Anness A, B u/jew C tal-Konvenzjoni ta’ Stokkolma dwar Materjal Organiku Persistenti li Jniġġes

IL-KUMMISSJONI EWROPEA
            Brussell, 17.3.2016
            COM(2016) 154 final
            2016/0083(NLE)
            Proposta għal
            DEĊIŻJONI TAL-KUNSILL
            dwar is-sottomissjoni, f’isem l-Unjoni Ewropea, ta' proposta biex sustanzi kimiċi addizzjonali jitniżżlu fl-Anness A, B u/jew C tal-Konvenzjoni ta’ Stokkolma dwar Materjal Organiku Persistenti li Jniġġes
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Fis-17 ta’ Mejju 2004 daħlet fis-seħħ il-Konvenzjoni ta’ Stokkolma dwar Materjal Organiku Persistenti li Jniġġes (il-Konvenzjoni), li kienet approvata bid-Deċiżjoni tal-Kunsill 2006/507/KE. Din il-Konvenzjoni għandha l-għan li tħares saħħet il-bniedem u l-ambjent minn sustanzi niġġiesa organiċi persistenti (POPs). Il-Konvenzjoni tipprovdi qafas, ibbażat fuq il-prinċipju tal-prekawzjoni, biex jiġu eliminati l-produzzjoni, l-użu, l-importazzjoni u l-esportazzjoni ta’ tlieta u għoxrin tip ta' POP preżenti, biex dawn jiġu trattati, mormija u eliminati b'mod sikur jew jonqos ir-rilaxx ta’ ċerti tipi ta’ POP mhux intenzjonati.
            
            
               Ir-Regolament (KE) Nru 850/2004 dwar pollutanti organiċi persistenti jimplimenta, fid-dritt tal-Unjoni, l-impenji stabbiliti fil-Konvenzjoni u fil-Protokoll dwar is-Sustanzi Niġġiesa Organiċi Persistenti għall-Konvenzjoni tal-1979 dwar it-Tniġġis Transkonfinali tal-Arja fuq Distanza Twila (il-Protokoll), approvat bid-Deċiżjoni tal-Kunsill 2004/259/KE.
            
            
               L-Artikolu 8(1) tal-Konvenzjoni jistipula li kwalunkwe Parti tista’ tressaq proposta lis-Segretarjat biex titniżżel sustanza kimika fl-Annessi A, B jew C tal-Konvenzjoni, u mbagħad din jirrevediha l-Kumitat għall-Analiżi tal-Materjal Organiku Persistenti li Jniġġes skont l-Artikolu 8(3) u (4). Il-proposta għandha tinkludi l-informazzjoni speċifikata fl-Anness D. Il-proċedura għall-adozzjoni tal-emendi fl-Annessi hija rregolata mill-Artikolu 22 tal-Konvenzjoni.
            
            
               Din il-proposta għal Deċiżjoni tal-Kunsill qed tindirizza l-intenzjoni tal-Unjoni Ewropea li tissottometti proposta għall-inklużjoni tal-ottametilċiklotetrasilossan (D4), li tinvolvi s-sottomissjoni ta' dossier tal-Anness D dossier li jkun fih informazzjoni dwar il-kriterji tal-iskrinjar ta' dik is-sustanza kimika u tibda l-analiżi li għandha ssir mill-POP RC.
            
            
               Jekk id-D4 jissodisfa l-kriterji tal-iskrinjar, titressaq aktar informazzjoni li hija meħtieġa biex jiġi stabbilit il-profil tar-riskju ta' dik is-sustanza kimika. Fost l-oħrajn, din l-informazzjoni tinkludi tagħrif dwar il-produzzjoni, l-użi, il-valutazzjonijiet tal-perikli u l-evalwazzjonijiet tar-riskji fl-Unjoni. F'każ li tiġi ppreparata evalwazzjoni tal-ġestjoni tar-riskju, titressaq aktar informazzjoni dwar il-kunsiderazzjonijiet soċjoekonomiċi li jirriflettu s-sitwazzjoni fl-Unjoni skont l-Anness F.
            
            
               Skont it-tagħrif xjentifiku u r-rapporti ta’ analiżi disponibbli, u fid-dawl tal-kriterji tal-iskrinjar stipulati fl-Anness D tal-Konvenzjoni, id-D4 juri xi karatteristiċi ta’ POPs. 
            
            
               Id-D4 huwa manifatturat fl-UE, u wkoll importat bħala sustanza (waħedha jew f’taħlita) u f’oġġetti. Id-D4 huwa rilaxxat mill-istadju tal-formulazzjoni u tal-ipproċessar (“il-produzzjoni”), mill-ħajja tas-servizz tal-prodotti u tal-oġġetti u mill-istadju tal-iskart (ir-riċiklaġġ, ir-rimi fil-miżbliet u l-inċinerazzjoni). L-akbar użu tad-D4 huwa bħala bażi għall-produzzjoni ta’ polimeri tas-silikonu.
            
            
               Skont is-sit web informattiv tal-ECHA, il-medda rreġistrata ta' tunnellaġġ għad-D4 hija 100,000 – 1,000,000 tunnellati fis-sena. 
            
            
               L-Awtoritajiet Kompetenti tar-Renju Unit ippreparaw dossier skont l-Anness XV tar-REACH bil-ħsieb li jipproponu li żewġ komposti tas-silossan jiddaħħlu fil-proċess ta' restrizzjoni skont ir-REACH. Dan id-dossier ta' Restrizzjoni jipproponi restrizzjoni fuq it-tqegħid fis-suq jew fuq l-użu tad-D4 u tad-dekametilċiklopentasilossan (D5) f’konċentrazzjonijiet ta' 0,1% jew aktar skont il-piż fi prodotti għall-kura personali li f’kundizzjonijiet normali tal-użu iridu jitlaħalħu.
            
            
               L-akbar użu ta’ dawn is-sustanzi huwa bħala bażi għall-produzzjoni ta’ polimeri tas-silikonu. Dawk il-fluwidi tas-silikonu, l-elastomeri, il-ġellijiet u r-reżini kollha għandhom firxa wiesgħa ta’ użi, fosthom bħala lastku; elastomeri għal kisi u siġillanti; aġenti kontra r-ragħwa; aġenti kontra t-tgħaqid u/jew intensifikaturi tal-lostru fiż-żebgħa alkidika u fil-verniċ; aġenti li jratbu, għall-waterproofing u aġenti tat-tixrib fil-manifattura tat-tessuti; komponenti tal-lostru u formulazzjonijiet tat-trattament ta' uċuħ oħra; lubrikanti, grease, kisi b'aġenti kontra t-twaħħil u aġenti li jirrilaxxaw il-moffa; kisjiet tal-karti; fluwidi idrawliċi, dielettriċi u li jittrasferixxu s-sħana; u prodotti għall-konsumatur bħal dawk għall-kura personali, tad-dar u għall-karozzi. Il-polimeri jistgħu wkoll jiġu modifikati bi gruppi funzjonali addizzjonali, b’għadd kbir ta’ applikazzjonijiet oħra. Id-D4 u d-D5 jintużaw f’diversi prodotti għall-konsumatur kif ukoll f’applikazzjonijiet industrijali, u dawn l-użi jwasslu għar-rilaxx mifrux fl-ambjent.
            
            
               Il-Kumitat tal-Istati Membri fi ħdan l-Aġenzija Ewropea għas-Sustanzi Kimiċi (ECHA) fil-41 Laqgħa tiegħu fl-2015 adotta opinjoni
                  1
                dwar il-persistenza (P/vP) u l-bijoakkumulazzjoni (B/Vb) tad-D4 u tad-D5 fuq talba tad-Direttur Eżekuttiv tal-ECHA skont l-Artikolu 77(3)c tar-REACH. Dan il-Kumitat kien tal-opinjoni li kemm id-D4 kif ukoll id-D5 jissodisfaw il-kriterji tal-Anness XIII tar-REACH għall-vP u l-vB. Għaldaqstant, huma jissodisfaw il-kriterji tal-Anness D tal-Konvenzjoni dwar il-persistenza u l-bijoakkumulazzjoni.
            
            
               Id-D4 għandu klassifikazzjoni armonizzata fl-Anness VI tar-Regolament (KE) Nru 1272/2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet (CLP) bħala tossiċi għar-riproduzzjoni fil-kategorija 2 u bħala tossiċi għall-ħajja akkwatika tal-kategorija 4. Madankollu, il-kriterji l-ġodda dwar it-tossiċità kronika akkwatika introdotti mir-Regolament tal-Kummissjoni (UE) No 286/2011 fir-Regolament CLP huma mistennija jirriżultaw fi klassifikazzjoni ambjentali iktar stretta billi r-riżultat tal-konċentrazzjoni kronika akkwatika affidabbli l-iktar baxxa mingħajr effetti osservabbli hija madwar 4.4 µg/L. Din in-NOEC kronika hija mistennija tirriżulta fi klassifikazzjoni armonizzata ta' tossiċità kronika akkwatika tal-kategorija 1. Għaldaqstant, id-D4 kieku jissodisfa l-kriterji POP għat-tossiċità abbażi tal-punti aħħarin kemm dawk akkwatiċi kif ukoll mammali.
            
            
               Barra mill-proprjetajiet ippruvati tal-PBT/vPvB, kif tixhed il-valutazzjoni REACH innutata aktar 'il fuq, l-Anness XV tad-dossier ta’ Restrizzjoni jinvestiga wkoll il-potenzjal tat-trasport ambjentali fuq distanza twila (LRT) għad-D4 u d-D5 u kkonkluda li minħabba l-propensità tagħhom li jirrisjedu fil-kompartiment tal-arja kif ukoll in-nofs ħajja atmosferika twila tagħhom, id-D4 u d-D5 għandhom ukoll il-potenzjal li jgħaddu minn trasport fuq distanza twila għal reġjuni remoti permezz tal-atmosfera.
            
            
               Fil-valutazzjoni tal-iskrinjar tal-2008
                  2
               , il-Health Canada kkonkluda li abbażi ta’ dejta mudell li għamlet stima tad-distanza karatteristika tal-ivvjaġġar ta’ D4, il-potenzjal tat-trasport atmosferiku għal distanzi twal ta’ D4 huwa għoli, sakemm D4 ikun suġġett għal trasport atmosferiku lejn reġjuni mbiegħda bħall-Arktiku.
            
            
               Skont l-opinjoni tal-Kumitat tal-Istati Membri, id-D4 jista' jinstab f’firxa wiesgħa ta’ organiżmi (b’mod partikolari f'ħut u invertebrati akkwatiċi iżda wkoll f'għasafar u mammiferi) u huwa preżenti f’bijota f’reġjuni remoti, inkluż fil-ħut u fl-għasafar tal-Artiku Ewropew. 
            
            
               Fid-dawl tal-informazzjoni disponibbli bħalissa dwar il-kwalitajiet PBT u LRT tad-D4, u meta jiġu kkunsidrati l-istudji u r-rapporti ppreżentati hawn fuq, qed jiġi propost li d-D4 jissodisfa l-kriterji tal-Anness D tal-Konvenzjoni u għaldaqstant jista' jitqies bħala POP.
            
            
               Id-D4 huwa sustanza kimika b’volum għoli ta' produzzjoni li tintuża ħafna f’oġġetti tad-dar u fi prodotti għall-kura personali. Minħabba l-possibbiltà tat-trasport ambjentali fuq firxa wiesgħa ta’ din is-sustanza kimika, il-miżuri li ttieħdu f’livell nazzjonali jew tal-Unjoni mhumiex biżżejjed biex jitħares il-livell għoli ta’ protezzjoni tal-ambjent u ta’ saħħet il-bniedem u għalhekk hija meħtieġa azzjoni internazzjonali aktar wiesgħa.
            
         
         
            
               Fil-kuntest tal-laqgħa li jmiss tal-POP RC li għandha ssir f’Settembru 2016, huwa xieraq li l-Kummissjoni tressaq proposta f’isem l-Unjoni, lis-Segretarjat tal-Konvenzjoni ta’ Stokkolma biex l-ottametilċiklotetrasilossan jiddaħħal fl-Anness A, B u/jew C. Dan jikkostitwixxi l-pożizzjoni li għandha tiġi adottata f’isem l-Unjoni għall-għanijiet tal-Artikolu 218(9) tat-TFUE.
            
            
               2.KONSULTAZZJONIJIET MAL-PARTIJIET IKKONĊERNATI U VALUTAZZJONIJIET TAL-IMPATT
            
            
               F'każ li d-D4 jissodisfa l-kriterji tal-iskrinjar skont l-Anness D tal-Konvenzjoni, il-Partijiet u l-osservaturi kollha se jkunu mistiedna jressqu informazzjoni biex jiġi stabbilit il-profil tar-riskju ta' dik is-sustanza kimika. Fost affarijiet oħra, din l-informazzjoni tinkludi tagħrif dwar il-produzzjoni, l-użi, il-valutazzjonijiet tal-perikli u l-evalwazzjonijiet tar-riskji. Jekk, abbażi tal-profil tar-riskju, jiġi deċiż li jipproċedi l-istadju li jmiss u tiġi ppreparata evalwazzjoni tal-ġestjoni tar-riskju, il-Partijiet u l-osservaturi kollha se jkunu mistiedna jressqu informazzjoni dwar il-konsiderazzjonijiet soċjoekonomiċi skont l-Anness F tal-Konvenzjoni. L-istedina wiesgħa għas-sottomissjoni tal-informazzjoni indirizzata lill-Partijiet u l-osservaturi kollha għandha l-għan li tipprepara evalwazzjoni komprensiva tal-impatt ta' dik is-sustanza kimika fuq saħħet il-bniedem u fuq l-ambjent u biex tirrifletti, kif xieraq, il-kapaċitajiet u l-kundizzjonijiet differenti tal-Partijiet rigward il-ġestjoni u l-eliminazzjoni.
            
            
               Jekk il-POP RC jikkonkludi li d-D4 jissodisfa l-kriterji tal-iskrinjar skont l-Anness D tal-Konvenzjoni ta' Stokkolma, il-Kummissjoni se tniedi studju biex tiġbor informazzjoni dwar l-impatti soċjoekonomiċi f'każ li d-D4 jitniżżel mal-lista.
            
            
               3.ELEMENTI LEGALI TAL-PROPOSTA
            
            
               Din il-proposta se twassal biex jinħoloq dossier ta’ informazzjoni skont id-dispożizzjonijiet tal-Artikolu 8(1) u l-kriterji tal-Anness D tal-Konvenzjoni li skontu se titressaq proposta quddiem is-Segretarjat tal-Konvenzjoni biex id-D4 jiżdied fl-Anness A, B u/jew C tal-Konvenzjoni.
            
            
               2016/0083 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar is-sottomissjoni, f’isem l-Unjoni Ewropea, ta' proposta biex sustanzi kimiċi addizzjonali jitniżżlu fl-Anness A, B u/jew C tal-Konvenzjoni ta’ Stokkolma dwar Materjal Organiku Persistenti li Jniġġes
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 191(1), flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Fis-16 ta’ Novembru 2004 l-Unjoni rratifikat il-Konvenzjoni ta’ Stokkolma dwar Materjal Organiku Persistenti li Jniġġes (il-Konvenzjoni) bid-Deċiżjoni tal-Kunsill 2006/507/KE tal-14 ta’ Ottubru 2004 dwar il-konklużjoni, f’isem il-Komunità Ewropea, tal-Konvenzjoni ta’ Stokkolma dwar Materjal Organiku Persistenti li Jniġġes
                  3
               .
            
            
               (2)Bħala Parti għall-Konvenzjoni, l-Unjoni tista’ tagħmel proposti biex jiġu emendati l-Annessi tal-Konvenzjoni. L-Anness A tal-Konvenzjoni jagħti lista ta’ sustanzi niġġiesa organiċi persistenti (POPs) li għandhom jiġu eliminati, filwaqt li l-Anness B jagħti lista tal-POPs li għandhom jiġu ristretti, u l-Anness C jagħti lista tal-POPs li l-produzzjoni mhux intenzjonata tagħhom jeħtieġ tiġi indirizzata.
            
            
               (3)Skont it-tagħrif xjentifiku disponibbli u r-rapporti ta’ analiżi, u filwaqt li jitqiesu kif xieraq ukoll il-kriterji tal-iskrinjar stabbiliti fl-Anness D tal-Konvenzjoni, l-ottametilċiklotetrasilossan (CAS No 556-67-2) juri karatteristiċi ta’ POPs. 
            
            
               (4)Abbażi tat-tagħrif disponibbli, l-ottametilċiklotetrasilossan jissodisfa l-kriterji tal-Anness XIII tar-Regolament (KE) Nru 1907/2006 tal-Parlament Ewropew u tal-Kunsill
                  4
                kemm bħala sustanza "persistenti, bijoakkumulattiva u tossika" (PBT) kif ukoll bħala sustanza "persistenti ħafna, bijoakkumulattiva ħafna u tossika ħafna" (vPvB) għall-ambjent. 
            
            
               (5)Skont l-Artikolu 69(4) tar-Regolament (KE) Nru 1907/2006, ir-Renju Unit ipprepara dossier ta' restrizzjoni
                  5
                għall-Anness XV dwar l-ottametilċiklotetrasilossan biex jindirizza r-riskju għall-ambjent mit-tqegħid fis-suq jew mill-użu tal-ottametilċiklotetrasilossan b'konċentrazzjoni ta' 0,1% jew aktar skont il-piż fi prodotti għall-kura personali li f’kundizzjonijiet normali tal-użu iridu jitlaħalħu.
            
            
               (6)L-Ottametilċiklotetrasilossan huwa sustanza b’użu wiesa' dispersiv mad-dinja kollha u huwa osservat fl-ambjent. Minħabba l-possibbiltà tat-trasport ambjentali fuq firxa wiesgħa tal-ottametilċiklotetrasilossan, il-miżuri li ttieħdu f’livell nazzjonali jew tal-Unjoni mhumiex biżżejjed biex jitħares il-livell għoli ta’ protezzjoni tal-ambjent u ta’ saħħet il-bniedem u għalhekk hija meħtieġa azzjoni internazzjonali aktar wiesgħa.
            
         
         
            
               (7)Għaldaqstant, l-Unjoni għandha tressaq proposta lis-Segretarjat tal-Konvenzjoni biex l-ottametilċiklotetrasilossan jitniżżel fl-Anness A, B u/jew C tal-Konvenzjoni,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               1. L-Unjoni għandha tressaq proposta biex l-ottametilċiklotetrasilossan jitniżżel fl-Anness A, B u/jew C tal-Konvenzjoni ta’ Stokkolma dwar Materjal Organiku Persistenti li Jniġġes (il-Konvenzjoni).
            
            
            
               2. Il-Kummissjoni għandha tikkomunika l-proposta lis-Segretarjat tal-Konvenzjoni f’isem l-Unjoni, bl-informazzjoni kollha meħtieġa skont l-Anness D tal-Konvenzjoni.
            
            
               Artikolu 2
            
            
               Din id-Deċiżjoni tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                  
                     http://echa.europa.eu/documents/10162/13641/art77-3c_msc_opinion_on_d4_and_d5_20150422_en.pdf
                  
                  .
               
               
                  
                     (2)
                  Environment Canada and Health Canada. Screening Assessment for the Challenge Octamethylcyclotetrasiloxane (D4) Chemical Abstracts Service Registry Number 556-67-2.Novembru 2008 Ara: http://www.ec.gc.ca/ese-ees/default.asp?lang=En&n=2481B508-1#a1.
               
               
                  
                     (3)
                  ĠU L 209, 31.7.2006, p. 1.
               
               
                  
                     (4)
                  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
               
               
                  
                     (5)
                  Jinsab fuq: 
                  
                     http://www.echa.europa.eu/web/guest/restrictions-under-consideration
                  
                  
                     Id-dekametilċiklopentasilossan ukoll huwa inkluż fil-kamp ta' applikazzjoni tal-proposta ta' restrizzjoni.